Title: ระเบียบคณะกรรมการกำกับกิจการพลังงาน ว่าด้วยการแบ่งส่วนงานสำนักงานคณะกรรมการกำกับกิจการพลังงาน พ.ศ. 2551

ระเบียบคณะกรรมการกำกับกิจการพลังงาน

ระเบียบคณะกรรมการกำกับกิจการพลังงาน
ว่าด้วยการแบ่งส่วนงานสำนักงานคณะกรรมการกำกับกิจการพลังงาน
พ.ศ.
๒๕๕๑

อาศัยอำนาจตามความในมาตรา ๓๓ (๑)
แห่งพระราชบัญญัติการประกอบกิจการพลังงาน พ.ศ. ๒๕๕๐
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล ซึ่งมาตรา
๒๙ ประกอบกับมาตรา ๓๓ มาตรา ๔๑ มาตรา ๔๒ และมาตรา ๔๓
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมายคณะกรรมการกำกับกิจการพลังงาน
จึงออกระเบียบไว้ ดังต่อไปนี้

ข้อ ๑  ระเบียบนี้เรียกว่า ระเบียบคณะกรรมการกำกับกิจการพลังงาน
ว่าด้วยการแบ่งส่วนงานสำนักงานคณะกรรมการกำกับกิจการพลังงาน พ.ศ. ๒๕๕๑

ข้อ ๒[๑]
 ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ให้แบ่งส่วนงานสำนักงานคณะกรรมการกำกับกิจการพลังงาน
ดังต่อไปนี้
(๑) ฝ่ายกำกับกิจการไฟฟ้าและก๊าซธรรมชาติ
(๒) ฝ่ายใบอนุญาต
(๓) ฝ่ายสำนักงานประจำเขต
(๔) ฝ่ายคุ้มครองสิทธิประโยชน์
(๕) ฝ่ายกฎหมาย
(๖) ฝ่ายบริหารกองทุนพัฒนาไฟฟ้า
(๗) ฝ่ายอำนวยการและแผนงาน
(๘) ฝ่ายบริหารงานองค์กร แบ่งเป็น ๓ ส่วน
ดังต่อไปนี้
(๘.๑) ส่วนการเงิน
(๘.๒) ส่วนบริหารงานบุคคล
(๘.๓) ส่วนบริหารงานทั่วไป
(๙) ฝ่ายเทคโนโลยีสารสนเทศ
(๑๐) ฝ่ายตรวจสอบภายใน
ทั้งนี้
ให้ฝ่ายตรวจสอบภายในรับผิดชอบงานขึ้นตรงต่อคณะกรรมการกำกับกิจการพลังงาน

ข้อ ๔  ฝ่ายกำกับกิจการไฟฟ้าและก๊าซธรรมชาติ
มีอำนาจหน้าที่ดังต่อไปนี้
(๑) ดำเนินการเกี่ยวกับการกำหนดมาตรการเพื่อให้เกิดความมั่นคงและเชื่อถือได้ของระบบไฟฟ้าและก๊าซธรรมชาติ
(๒)
กำกับดูแลอัตราค่าบริการของผู้รับใบอนุญาตให้เป็นไปตามนโยบายและแนวทางที่รัฐมนตรีกำหนดและตามหลักเกณฑ์ที่คณะกรรมการกำหนด
(๓)
ดำเนินการจัดทำและเสนอความเห็นของคณะกรรมการต่อแผนพัฒนากำลังผลิตไฟฟ้าแผนการลงทุนในกิจการไฟฟ้า
แผนการจัดหาก๊าซธรรมชาติ และแผนการขยายระบบโครงข่ายพลังงานเพื่อนำเสนอรัฐมนตรี
(๔)
ดำเนินการเกี่ยวกับการกำกับดูแลการจัดหาไฟฟ้าและก๊าซธรรมชาติ
และการออกประกาศเชิญชวนการรับซื้อไฟฟ้า รวมทั้งกำกับดูแลขั้นตอนการคัดเลือกและการเจรจาสัญญาซื้อขายไฟฟ้าให้เกิดความเป็นธรรมแก่ทุกฝ่าย
(๕)
ดำเนินการเกี่ยวกับการกำกับดูแลการจัดหาไฟฟ้าจากประเทศเพื่อนบ้านตามนโยบายของรัฐ
(๖) กำกับดูแลมาตรฐานคุณภาพการให้บริการ
และการจัดให้มีบริการทางด้านพลังงานอย่างทั่วถึงตามนโยบายของรัฐ
(๗) การกำกับดูแลข้อกำหนดการเชื่อมต่อระบบโครงข่ายพลังงาน
ข้อกำหนดการใช้บริการระบบโครงข่ายพลังงาน
และข้อกำหนดการปฏิบัติการระบบโครงข่ายพลังงานให้เป็นไปตามหลักการที่กฎหมายกำหนด
ตลอดจนกำกับดูแลเกี่ยวกับการขอใช้หรือการเชื่อมต่อระบบโครงข่ายพลังงานและการสั่งการดำเนินการผลิตไฟฟ้าของผู้รับใบอนุญาตที่มีศูนย์ควบคุมระบบไฟฟ้าเพื่อให้เป็นไปอย่างเป็นธรรมและไม่มีการเลือกปฏิบัติอย่างไม่เป็นธรรม
(๘)
ปฏิบัติงานร่วมกับหรือสนับสนุนการปฏิบัติงานของส่วนงานอื่นหรือหน่วยงานที่เกี่ยวข้อง
หรือที่ได้รับมอบหมาย

ข้อ ๕  ฝ่ายใบอนุญาต มีอำนาจหน้าที่ดังต่อไปนี้
(๑)
ดำเนินการเกี่ยวกับการรับเรื่องการขอใบอนุญาตการประกอบกิจการพลังงานตามประเภท ขนาด
และลักษณะของกิจการพลังงาน
(๒)
เสนอความเห็นต่อคณะกรรมการประกอบการพิจารณาออกใบอนุญาตการประกอบกิจการพลังงานตามประเภท
ขนาด และลักษณะของกิจการพลังงาน
(๓) ให้ความเห็นและข้อเสนอแนะเกี่ยวกับปัญหาการออกใบอนุญาตและการปรับปรุงเงื่อนไขในการให้ใบอนุญาต
(๔) ตรวจสอบการดำเนินการตามหลักเกณฑ์
วิธีการและเงื่อนไขการออกใบอนุญาตตลอดจนการตรวจสอบและการรับรองผลการตรวจสอบมาตรฐานและความปลอดภัยในการประกอบกิจการพลังงานของผู้รับใบอนุญาต
(๕) เก็บรวบรวมข้อมูลสถิติของผู้รับใบอนุญาตตามประเภท
ขนาด และลักษณะของกิจการพลังงาน
รวมทั้งผู้ประกอบกิจการพลังงานที่ได้รับการยกเว้นไม่ต้องขอรับใบอนุญาตแต่เป็นกิจการที่ต้องแจ้งต่อสำนักงาน
(๖)
ดำเนินการเกี่ยวกับการกำกับดูแลการใช้อำนาจการเวนคืนอสังหาริมทรัพย์เพื่อสร้างระบบโครงข่ายพลังงานหรือสิ่งปลูกสร้างอื่นอันจำเป็นและเกี่ยวเนื่องกับกิจการดังกล่าว
ตลอดจนกำกับดูแลการใช้อำนาจการสำรวจหรือเพื่อหาสถานที่ตั้งระบบโครงข่ายพลังงาน
และการใช้อำนาจการวางหรือซ่อมแซมระบบโครงข่ายพลังงาน
(๗)
ปฏิบัติงานร่วมกับหรือสนับสนุนการปฏิบัติงานของส่วนงานอื่นหรือหน่วยงานที่เกี่ยวข้อง
หรือที่ได้รับมอบหมาย

ข้อ ๖  ฝ่ายสำนักงานประจำเขต
มีอำนาจหน้าที่ดังต่อไปนี้
(๑)
ประสานการดำเนินงานกับคณะกรรมการผู้ใช้พลังงานประจำเขต
รับเรื่องร้องเรียนและดำเนินการเกี่ยวกับข้อร้องเรียนของผู้ใช้พลังงาน
หรือผู้ประกอบกิจการพลังงาน
ตลอดจนให้คำปรึกษาและข้อเสนอแนะด้านการคุ้มครองผู้ใช้พลังงานในเขตพื้นที่ที่รับผิดชอบ
(๒) ศึกษา วิเคราะห์ รวบรวมข้อมูล
และจัดทำรายงานข้อร้องเรียนของผู้ใช้พลังงาน หรือผู้ประกอบกิจการพลังงาน
และเสนอมาตรการปรับปรุงแก้ไขปัญหาการร้องเรียน และการให้บริการพลังงาน
ตลอดจนประสานงานกับผู้ประกอบกิจการพลังงานเพื่อให้ได้มาซึ่งข้อมูลเกี่ยวกับการร้องเรียนของผู้ใช้พลังงานเพื่อปรับปรุงคุณภาพบริการและแก้ไขเรื่องร้องเรียนในเขตพื้นที่ที่รับผิดชอบ
(๓)
ดำเนินการรับเรื่องการขอใบอนุญาตการประกอบกิจการพลังงานตามประเภท ขนาด และลักษณะของกิจการพลังงาน
และให้คำปรึกษาเกี่ยวกับการขอใบอนุญาตการประกอบกิจการพลังงาน ตลอดจน
ตรวจสอบการดำเนินการตามหลักเกณฑ์
วิธีการและเงื่อนไขการออกใบอนุญาตในเขตพื้นที่ที่รับผิดชอบ
(๔)
กำกับดูแลการใช้จ่ายเงินกองทุนพัฒนาไฟฟ้าตามวัตถุประสงค์ของกองทุนตามหลักเกณฑ์ วิธีการและเงื่อนไขการใช้จ่ายเงินกองทุนในเขตพื้นที่ที่รับผิดชอบ
(๕)
สนับสนุนและประสานงานเกี่ยวกับการดำเนินการจัดการรับฟังความคิดเห็นตามพระราชบัญญัติการประกอบกิจการพลังงาน
(๖) ประสานงาน
รวบรวมข้อมูลและจัดทำรายงานในส่วนที่เกี่ยวข้องกับฝ่ายคุ้มครองสิทธิประโยชน์ ฝ่ายใบอนุญาต
และฝ่ายบริหารกองทุนพัฒนาไฟฟ้า
(๗)
ปฏิบัติงานร่วมกับหรือสนับสนุนการปฏิบัติงานของส่วนงานอื่นหรือหน่วยงานที่เกี่ยวข้อง
หรือที่ได้รับมอบหมาย

ข้อ ๗  ฝ่ายคุ้มครองสิทธิประโยชน์
มีอำนาจหน้าที่ดังต่อไปนี้
(๑) ดำเนินการเกี่ยวกับการรับเรื่องร้องเรียนและดำเนินการเกี่ยวกับข้อร้องเรียนของผู้ใช้พลังงาน
หรือผู้ประกอบกิจการพลังงาน
(๒) จัดเก็บข้อมูล รวบรวม
วิเคราะห์และจัดทำรายงานข้อร้องเรียนของผู้ใช้พลังงาน หรือผู้ประกอบกิจการพลังงาน
(๓) ให้คำปรึกษาและข้อเสนอแนะต่อผู้ใช้พลังงาน
หรือผู้ประกอบกิจการพลังงานด้านการคุ้มครองผู้ใช้พลังงาน
(๔)
จัดทำแผนยุทธศาสตร์และดำเนินการเกี่ยวกับการสื่อสารองค์กรและงานอื่นๆ
ที่เกี่ยวข้องกับความสัมพันธ์กับผู้มีส่วนได้เสียหรือเครือข่ายของการคุ้มครองผู้ใช้พลังงาน
(๕)
ดำเนินการส่งเสริมสังคมและประชาชนให้มีความรู้และความตระหนักทางด้านพลังงาน
(๖)
เสนอแนะมาตรการการปรับปรุงแก้ไขปัญหาการร้องเรียน และการให้บริการพลังงาน
(๗)
ประสานงานกับผู้ประกอบกิจการพลังงานเพื่อให้ได้มาซึ่งข้อมูลเกี่ยวกับการร้องเรียนของผู้ใช้พลังงานเพื่อปรับปรุงคุณภาพบริการและแก้ไขเรื่องร้องเรียน
(๘) สนับสนุนและประสานงานเกี่ยวกับการจัดการรับฟังความคิดเห็นตามพระราชบัญญัติการประกอบกิจการพลังงาน
(๙)
ปฏิบัติงานร่วมกับหรือสนับสนุนการปฏิบัติงานของส่วนงานอื่นหรือหน่วยงานที่เกี่ยวข้อง
หรือที่ได้รับมอบหมาย

ข้อ ๘  ฝ่ายกฎหมาย มีอำนาจหน้าที่ดังต่อไปนี้
(๑) ศึกษา และวิเคราะห์กฎหมายที่เกี่ยวกับกิจการพลังงานและกฎหมายอื่นที่เกี่ยวข้อง
(๒)
ให้คำปรึกษาและดำเนินการเกี่ยวกับข้อกฎหมายการใช้อำนาจการเวนคืนอสังหาริมทรัพย์เพื่อสร้างระบบโครงข่ายพลังงานหรือสิ่งปลูกสร้างอื่นอันจำเป็นและเกี่ยวเนื่องกับกิจการดังกล่าวตลอดจนกำกับดูแลการใช้อำนาจการสำรวจหรือเพื่อหาสถานที่ตั้งระบบโครงข่ายพลังงาน
และการใช้อำนาจการวางหรือซ่อมแซมระบบโครงข่ายพลังงาน
(๓)
ให้คำปรึกษาและดำเนินการเกี่ยวกับข้อกฎหมายการระงับข้อพิพาทและการอุทธรณ์
(๔)
ให้คำปรึกษาและดำเนินการเกี่ยวกับข้อกฎหมายในการดำเนินการ การบังคับทางปกครอง และการบังคับโทษอาญา
(๕) ให้คำปรึกษาข้อกฎหมายในการออกระเบียบ
ข้อบังคับ ประกาศ ข้อกำหนดหรือคำสั่งใดๆ ของคณะกรรมการกำกับกิจการพลังงาน
(๖) ดำเนินการเกี่ยวกับงานนิติกรรมสัญญา
งานเกี่ยวกับความรับผิดทางแพ่ง อาญา งานคดีปกครอง
และงานคดีที่อยู่ในอำนาจหน้าที่ของสำนักงาน
(๗) ปฏิบัติงานร่วมกับหรือสนับสนุนการปฏิบัติงานของส่วนงานอื่นหรือหน่วยงานที่เกี่ยวข้อง
หรือที่ได้รับมอบหมาย

ข้อ ๙  ฝ่ายบริหารกองทุนพัฒนาไฟฟ้า
มีอำนาจหน้าที่ดังต่อไปนี้
(๑) เสนอแนะแนวทางในการกำกับดูแล
และปรับปรุงหลักเกณฑ์ วิธีการและเงื่อนไขการนำส่งเงินเข้ากองทุน และการใช้จ่ายเงินกองทุนในแต่ละวัตถุประสงค์ของกองทุนต่อคณะกรรมการตลอดจนการกำหนดอัตราการส่งเงินเข้ากองทุน
หรือการจัดสรรเงินกองทุนในแต่ละวัตถุประสงค์ของกองทุน
(๒)
ดำเนินการเกี่ยวกับการกำกับดูแลการนำส่งเงินเข้ากองทุนให้เป็นไปตามหลักเกณฑ์ วิธีการ
และเงื่อนไขการนำส่งเงินเข้ากองทุนที่คณะกรรมการประกาศกำหนดภายใต้กรอบนโยบายของคณะกรรมการนโยบายพลังงานแห่งชาติ
(๓)
ดำเนินการจัดทำและเสนอความเห็นเกี่ยวกับคำขอรับเงินกองทุนเพื่อใช้จ่ายตามวัตถุประสงค์ของกองทุนตามหลักเกณฑ์
วิธีการและเงื่อนไขการใช้จ่ายเงินกองทุนที่คณะกรรมการประกาศกำหนดภายใต้กรอบนโยบายของคณะกรรมการนโยบายพลังงานแห่งชาติ
ตลอดจนกำกับดูแลการใช้จ่ายเงินกองทุนเพื่อให้เป็นไปตามวัตถุประสงค์ของกองทุน
(๔) ดำเนินการเกี่ยวกับการเงิน การบัญชี
การบริหารจัดการเงินกองทุน และจัดทำรายงานการใช้จ่ายเงินกองทุน
(๕) ปฏิบัติงานร่วมกับหรือสนับสนุนการปฏิบัติงานของส่วนงานอื่นหรือหน่วยงานที่เกี่ยวข้อง
หรือที่ได้รับมอบหมาย

ข้อ ๑๐  ฝ่ายอำนวยการและแผนงาน
มีอำนาจหน้าที่ดังต่อไปนี้
(๑) ดำเนินการจัดทำ และเสนอแนะแผนการดำเนินงาน
วิสัยทัศน์ พันธกิจ ตัวชี้วัดงบประมาณรายจ่าย
และประมาณการรายได้ประจำปีของสำนักงาน
รวมทั้งแผนการกำหนดอัตราค่าธรรมเนียมและผลประโยชน์อื่นๆ
อันเนื่องมาจากการดำเนินงานตามอำนาจหน้าที่ของสำนักงาน
(๒)
การจัดเตรียมวาระการประชุมและรายงานการประชุมคณะกรรมการกำกับกิจการพลังงาน
(๓) ปฏิบัติหน้าที่เลขานุการของคณะกรรมการกำกับกิจการพลังงาน
(๔)
ติดตามและประเมินผลการปฏิบัติงานตามแผนการดำเนินงานของสำนักงานคณะกรรมการกำกับกิจการพลังงาน
(๕)
ประสานการดำเนินงานของคณะกรรมการทั้งในประเทศและต่างประเทศ
(๖) เก็บรวบรวมข้อมูล
และจัดทำรายงานประจำปีของสำนักงานเพื่อเสนอคณะกรรมการ รัฐมนตรี คณะรัฐมนตรี
สภาผู้แทนราษฎรและวุฒิสภา
(๗)
ส่งเสริมสนับสนุนการศึกษาวิจัยด้านการประกอบกิจการพลังงานและการกำกับกิจการพลังงานให้มีมาตรฐานเทียบเคียงกับต่างประเทศ
(๘) เสนอแนะและจัดทำแผนประชาสัมพันธ์
รวมทั้งดำเนินการเกี่ยวกับการประชาสัมพันธ์ของสำนักงาน
(๙)
ปฏิบัติงานร่วมกับหรือสนับสนุนการปฏิบัติงานของส่วนงานอื่นหรือหน่วยงานที่เกี่ยวข้อง
หรือที่ได้รับมอบหมาย

ข้อ ๑๑  ฝ่ายบริหารองค์กร แบ่งเป็น ๓ ส่วน
ดังต่อไปนี้
๑๑.๑ ส่วนการเงิน มีอำนาจหน้าที่ดังต่อไปนี้
(๑) ดำเนินการเกี่ยวกับการบริหารการเงิน การบัญชี
การงบประมาณและทรัพย์สินของสำนักงาน
(๒) ดำเนินการเกี่ยวกับการจ่ายเงินเดือน
ค่าล่วงเวลาทำงาน หรือสวัสดิการของคณะกรรมการ เลขาธิการ พนักงานและลูกจ้าง
รวมถึงค่าใช้จ่ายอื่นๆ ของสำนักงาน
(๓) ดำเนินการเกี่ยวกับการรับเงินค่าธรรมเนียม
ค่าปรับและรายรับอื่นตามที่กำหนดในกฎหมายหรือตามที่คณะกรรมการกำหนด
ตลอดจนการจ่ายเงินในการดำเนินงานของสำนักงาน
(๔)
ปฏิบัติงานร่วมกับหรือสนับสนุนการปฏิบัติงานของส่วนงานอื่นหรือหน่วยงานที่เกี่ยวข้อง
หรือที่ได้รับมอบหมาย
๑๑.๒ ส่วนบริหารงานบุคคล
มีอำนาจหน้าที่ดังต่อไปนี้
(๑) ประสานหรือสนับสนุนการดำเนินการเกี่ยวกับการคัดเลือกและแต่งตั้งคณะกรรมการกำกับกิจการพลังงาน
และเลขาธิการตามพระราชบัญญัติการประกอบกิจการพลังงาน พ.ศ. ๒๕๕๐
(๒) ดำเนินการสรรหา คัดเลือก บรรจุ แต่งตั้ง
โยกย้าย เลื่อนตำแหน่งเลื่อนขั้นเงินเดือน ถอดถอน การให้ออก การสั่งพักงาน วินัย
การสอบสวนและการลงโทษทางวินัยและการลงโทษพนักงานของสำนักงาน
(๓) บริหารและปฏิบัติการเกี่ยวกับเงินเดือน
ภาษีและผลประโยชน์อื่นๆ ของพนักงาน รวมทั้งดำเนินการเบิกจ่ายสวัสดิการของพนักงาน
(๔) ประเมินผลการปฏิบัติงานของพนักงาน
และจัดทำแผนพัฒนาบุคลากรของสำนักงาน
(๕) ประสานงานด้านกิจกรรมพนักงาน
รวมทั้งประสานงานความสามัคคีและความเข้าใจอันดีของพนักงาน
เพื่อให้พนักงานมีความผูกพันภักดีต่อองค์กร มีความสุข อบอุ่นและมั่นคง
(๖)
ให้ความเห็นเกี่ยวกับการปรับปรุงโครงสร้างสำนักงานและการบริหารงาน
รวมถึงกรอบอัตรากำลังพนักงานและลูกจ้าง และสวัสดิการหรือการสงเคราะห์อื่นแก่พนักงานและลูกจ้างของสำนักงานต่อคณะกรรมการ
(๗)
ปฏิบัติงานร่วมกับหรือสนับสนุนการปฏิบัติงานของส่วนงานอื่นหรือหน่วยงานที่เกี่ยวข้อง
หรือที่ได้รับมอบหมาย
๑๑.๓ ส่วนบริหารงานทั่วไป
มีอำนาจหน้าที่ดังต่อไปนี้
(๑) ดำเนินการเกี่ยวกับการพัสดุ
การจัดวางระบบและบริหารงานสารบรรณของสำนักงาน
(๒)
ดำเนินการเกี่ยวกับการจัดวางระบบและบริหารจัดการระบบการจองห้องประชุม ยานพาหนะ
และการรักษาความปลอดภัยของสำนักงาน
(๓)
ดำเนินการเกี่ยวกับงานช่วยอำนวยการของสำนักงาน
ตลอดจนดำเนินการเกี่ยวกับการเดินทางไปปฏิบัติงานในประเทศและต่างประเทศ
(๔) ดูแล บำรุงรักษาอาคาร สถานที่ ยานพาหนะ
และทรัพย์สินของสำนักงาน
(๕)
ปฏิบัติงานร่วมกับหรือสนับสนุนการปฏิบัติงานของส่วนงานอื่นหรือหน่วยงานที่เกี่ยวข้อง
หรือที่ได้รับมอบหมาย

ข้อ ๑๒  ฝ่ายเทคโนโลยีสารสนเทศ
มีอำนาจหน้าที่ดังต่อไปนี้
(๑)
ดำเนินการเกี่ยวกับการบริหารจัดการเทคโนโลยีสารสนเทศและการสื่อสารของสำนักงาน
(๒) จัดวางระบบและพัฒนาระบบงานคอมพิวเตอร์
โปรแกรมและเครือข่าย รวมทั้งให้คำปรึกษาแนะนำการใช้คอมพิวเตอร์
โปรแกรมและเครือข่ายของสำนักงาน
(๓) จัดวางระบบและพัฒนาระบบฐานข้อมูลสำหรับการเผยแพร่ในระบบเครือข่ายคอมพิวเตอร์ของสำนักงาน
(๔) ดูแล บำรุงรักษา
และแก้ไขปัญหาการใช้คอมพิวเตอร์ โปรแกรม และเครือข่ายของสำนักงาน
(๕)
ปฏิบัติงานร่วมกับหรือสนับสนุนการปฏิบัติงานของส่วนงานอื่นหรือหน่วยงานที่เกี่ยวข้อง
หรือที่ได้รับมอบหมาย

ข้อ ๑๓  ฝ่ายตรวจสอบภายใน
มีอำนาจหน้าที่ดังต่อไปนี้
(๑) ติดตามและตรวจสอบด้านการบริหารการเงิน
การบัญชี และการพัสดุของสำนักงานและของกองทุน
(๒) ให้ความเห็นเกี่ยวกับการบริหารการเงิน
การบัญชี และการพัสดุของสำนักงานและกองทุนเสนอคณะกรรมการ
ก่อนส่งสำนักงานการตรวจเงินแผ่นดินหรือบุคคลภายนอกตามที่คณะกรรมการแต่งตั้งด้วยความเห็นชอบของสำนักงานการตรวจเงินแผ่นดิน
(๓) เสนอแนะระบบการควบคุมภายในของหน่วยงานต่างๆ
ในองค์กร ตลอดจนการบริหารความเสี่ยงขององค์กร
(๔)
ให้ความเห็นเกี่ยวกับรายงานประจำปีของสำนักงานต่อคณะกรรมการ
(๕) ปฏิบัติงานร่วมกับหรือสนับสนุนการปฏิบัติงานของส่วนงานอื่นหรือหน่วยงานที่เกี่ยวข้อง
หรือที่ได้รับมอบหมาย

ประกาศ
ณ วันที่ ๑๗ เมษายน พ.ศ. ๒๕๕๑
ดิเรก
 ลาวัณย์ศิริ
ประธานกรรมการกำกับกิจการพลังงาน

วัชศักดิ์/ผู้จัดทำ
๒๘
เมษายน ๒๕๕๑

[๑] ราชกิจจานุเบกษา
เล่ม ๑๒๕/ตอนพิเศษ ๗๖ ง/หน้า ๒๒/๒๕ เมษายน ๒๕๕๑